Video Inundaţii devastatoare în Brazilia. Opt oameni au murit şi alţi 18 sunt dispăruţi, după mai multe furtuni violente în Rio Grande do Sul
Imagini apocaliptice vin în Brazilia. Opt persoane au murit și cel puţin 18 sunt date dispărute, după ce furtunile violente au provocat ravagii în statul Rio Grande do Sul.
În unele zone, apa a ajuns la acoperişurile caselor, podurile s-au prăbușit și peste 20 de străzi au devenit impracticabile. Autorităţile au trimis elicoptere pentru a-i ajuta pe localnici.
O alertă este în continuare în vigoare, în contextul în care condiţiile meteorologice urmează să se înrăutăţească, scrie news.ro.
”În orele următoare, volumul precipitaţiilor urmează să rămână ridicat (...). Toate râurile se află la niveluri superioare pragurilor de alertă”, a avertizat Guvernul statului Rio Grande do Sul.